Yannic Audenaerde - KNWU
Ronde van Uithoorn (C)-Sportklasse/Basisleden 25-08-2019 24
Ronde van Nieuw Vennep Sportklasse 23-06-2019 29
63e Pinkster Wielerronde van Krommenie Sportklasse 09-06-2019 36 Gesinne vrees vir nog nat weer | George Herald
Gesinne vrees vir nog nat weer
Thursday, 28 April 2016, 16:00
Jacky Lottering (links), gemeenskapswerker, tydens 'n besoek aan een van die sewe gesinne wat wag om geskuif te word. Saam met haar (tweede van links) Tobias Jansen, voorsitter van die Maraiskamp-buurtwag, Martin Brinkhuys, Isaac Leen, Sandra Burts, Rialene Human, Joandré Human (3) en Biaan Human (8).
GEORGE NUUS - Sewe gesinne wat in die laagliggende gedeelte van Maraiskamp woon vrees nog 'n nat winter wanneer reënwater hulle huise oorstroom.
Elke jaar tydens George se natseisoen is daar 'n vloed in Stompneusstraat en loop die gesinne se huise deur.
Volgens Jacky Lottering, 'n gemeenskapswerker in Maraiskamp, sou die sewe gesinne reeds verlede jaar in Oktober na nuwe huise in Mainstraat trek. Die huise is egter nog nie gebou nie en die intrekdatum word elke paar maande aangeskuif.
Na dit aan die lig gekom het dat provinsiale fondse van R40 miljoen nie meer vir behuising beskikbaar is nie (George Herald 7 April, bl.6), het inwoners se angsvlakke die hoogte in geskiet.
'n Bejaarde huiseienaar Isaac Leen, is bang dat hy nie in sy nuwe huis kan intrek voor hy eendag sterf nie. 'n Ander inwoner Tobias Jansen, is ontsteld omdat sy meubels tot niet gaan elke keer as die water deur die huis stroom.
Chantel Edwards-Klose, mediaskakelbeampte vir George-munisipaliteit, het egter bevestig dat finansiering ontvang is om die gesinne te skuif.
"Aanvanklik is sewe erwe in Mainstraat geïdentifiseer waarheen die sewe gesinne verskuif sou word, maar daar is vasgestel dat twee van die erwe gerehabiliteer moet word, voor die ontwikkeling sou kon plaasvind," het sy gesê.
"Daar is van die aanvanklike voorstel afgewyk aangesien dit 'n tydrowende proses is en die kostes te hoog sou wees.
As 'n alternatief is 'n landmeter aangestel om die vyf erwe wat geskik is vir ontwikkeling te konsolideer en onder te verdeel ten einde die ontwikkeling moontlik te maak." Hierdie aansoek het drie weke gelede op 30 Maart voor die Eden Gesamentlike Munisipale Beplannings Turbinaal gedien vir oorweging.
"Die aansoek is goedgekeur, maar is onderworpe aan 'n appèlperiode wat op 21 April ten einde loop," het Edwards-Klose gesê.
"Die beplanning vir die bou van die huise is in plek en behoort die konstruksie na 21 April te begin, indien geen geldige besware ontvang word nie. Daar word beplan om voor die aanvang van die konstruksie van die huise met die begunstigdes te vergader om hulle met betrekking tot die nuutste konstruksieprogram in te lig."
Tydens die laaste raadsvergadering in Maart het die Conville Gemeenskapspolisiëringsforum (GPF) toestemming ontvang om 'n oop stuk grond in Maraiskamp as 'n satelliet-polisiestasie te benut.
Tobias Jansen, voorsitter van die Maraiskamp-buurtwag, is dankbaar hiervoor, maar baie teleurgesteld dat hulle nie die grond vir 'n speelarea vir kinders mag ontwikkel nie. Volgens die huurvoorwaardes word dit nie toegelaat nie.
"Ons verstaan dat hulle bang is dat dit weer sal ontaard in 'n plek waar kinders drank en dwelms gebruik, maar dinge gaan mos nou anders wees," het Jansen gesê. "Ons sal 24/7 aan diens wees om 'n ogie te hou.
Dit sou werklik 'n veilige hawe wees vir ons kleintjies wat op die oomblik nêrens het om te speel nie."
Drie van die sewe huise in Stompneusstraat wat jaarliks oorstroom word tydens die nat winterseisoen. Foto's: Michelle Pienaar
ARTIKEL EN FOTO'S: MICHELLE PIENAAR, GEORGE HERALD-JOERNALIS
Read more about: vloedgesinne maraiskamp huise water nat vloede reën oorspoel koue winter gesinne george tuinroete
Posted on: 16:00 Thu, 28 April 2016